SOFIA. Júnový pokles nezamestnanosti spôsobili hlavne sezónne faktory a zvýšenie štátom podporovanej zamestnanosti.
V júni bola miera nezamestnanosti v krajine 9,6 %, čo znamená, že bez zamestnania bolo 318 337 ľudí. Vyplýva to zo správy ministerstva práce v krajine. V predchádzajúcom mesiaci bola podľa aktualizovaných údajov nezamestnanosť v Bulharsku na úrovni 9,9 %, čo predstavuje 328 533 nezamestnaných.
Bulharské hospodárstvo by sa malo podľa vládnych odhadov v tomto roku zväčšiť o 3,6 %, pretože ho podporí dobrý export.
Analytici sú však menej optimistickí a predpokladajú rast na úrovni 3 %. V roku 2010 vzrástol hrubý domáci produkt (HDP) v krajine o 0,2 %. Sofia plánuje tento rok vynaložiť na tvorbu nových pracovných miest a školenia 300 mil. bulharských levov (BGN).